6 SEPTEMBER – Afrikanergeskiedenis
1880 – Stadsraad van Bloemfontein
Die eerste werklik volwaardige stadsraad van Bloemfontein vergader op hierdie dag. Die raad het uit tien lede bestaan.
1900 – Anglo-Boereoorlog: Britse troepe onder genl. Buller beset Lydenburg
1939 – Tweede Wêreldoorlog: Suid-Afrika verklaar oorlog teen Duitsland
1958 – Opening van die Aula, Universiteit van Pretoria
Reeds in 1930 het die gedagte ontstaan om by die Universiteit 'n saal te bou waarmee die Voortrekkers in die Eeufeesjaar 1938 vereer kan word. Gebrek aan fondse het die uitvoering van die grootse gedagte egter in die weg gestaan. Met die groei van die Universiteit, het die behoefte aan 'n gehoorsaal en 'n studentesentrum al groter geword en het die studente begin om op hulle eie wyse geld vir die doel in te samel. In 1951 is die firma van mnr. Philip R Nel benoem om planne vir 'n gehoorsaal en 'n studenteontspanningsaal op te stel. Sy skema kon as gevolg van ontoereikende fondse eers in 1956 verder gevoer word toe 'n tender vir die oprigting van die bouwerk aanvaar is. Nagenoeg twee jaar later is die gebou voltooi en op 6 September 1958 deur die toenmalige goewerneur-generaal, dr. EG Jansen, geopen en ingewy met 'n konsert van Mimi Coertse. Die ingebruikneming van die Aula, voortreflik beplan en ingerig met sitplek vir 1100 mense, het sedertdien met opera, sang, drama, simfonie, ballet en klavier van die beste kunstenaars in die wêreld gelok en die kultuurlewe van die Universiteit in die besonder en Pretoria en omgewing in die algemene, geweldig gestimuleer.
1989 – Laaste algemene verkiesing in die ou Suid-Afrika
Met die laaste algemene verkiesing in die ou Suid-Afrika wen die Nasionale Party 89, die Konserwatiewe Party 39 en die Demokratiese Party 33 setels.
1852 – Schalk Willem Burger, advokaat, politikus en waarnemende president van die ZAR van 1900 tot 1902 († 5 Desember 1918)
Schalk Willem Burger is op Krugerspoort, Lydenburg, gebore. Sy grootvader was JJ (Kootjie) Burger, wat volgens oorlewering die Traktaat tussen Piet Retief en Dingaan opgestel het. Burger was agtereenvolgens Boeregeneraal en waarnemende president van die ZAR, vise-voorsitter van Het Volkparty, voorsitter van die Transvaalse tak van die Suid-Afrikaanse Party en Transvaalse Senator na die Uniewording. Polities gesproke was hy gematig, maar by tye weifelend; tog moet sy rol in die heropbou van Transvaal na die Anglo-Boereoorlog nie onderskat word nie. Hy is op 5 Desember 1912 op Goedgedacht, Krugerspos, oorlede.
1918 – Johan Frederik (JF) van Oordt (D'Arbez), skrywer (* 20 November 1856)
Johan Frederik van Oordt is op 20 November 1856 in Kaapstad gebore. Hy was die skrywer van 'n dertigtal baie leesbare romantiese verhale uit ons nasionale geskiedenis, soos Mooi Annie (oor Woltemade), Dewald Malan (oor die Groot Trek), Onder die Vierkleur (Jameson-inval). Hy het sy volk leer lees. Sy bekende skrywersnaam was Zebra (Kaapse esel), omgedraai en verdoesel tot D'Arbez.
1946 – Prof. Jacobus Johannes le Roux, linguis en kultuurleier (* 10 November 1888)
Op hierdie dag is Jacobus Johannes le Roux in Pietermaritzburg oorlede. Hy is op 10 November 1888 op Franschhoek gebore. Hy was taalkundige en kultuurleier wat in 1923 aan die Universiteit van Utrecht (Nederland) promoveer en in 1932 die tweede departementshoof van "Hollands en Duits" aan die Universiteit van Natal, Pietermaritzburg, word.